Bernhard Bøggild
Bernhard Bøggild var en dansk mejeriteknolog med varig betydning for udvikling af dansk mejeribrug. Bøggilds indsats skete i den periode, hvor andelsmejerier blev oprettet over hele Danmark efter det første i Hjedding ved Varde i 1882.
Bøggild blev uddannet som polyteknisk kandidat i anvendt naturvidenskab i 1882, hvorefter han studerede mejeribrug i ind- og udland for i 1886 at blive ansat som mejerikonsulent under Det Kongelige Danske Landhusholdningsselskab. Før Bøggilds udnævnelse var herregårdsmejerierne førende inden for dansk mejeribrug, men på grund af hans utrættelige arbejde overtog andelsmejerierne snart denne rolle, da han fik overbevist de mindre landbrugere om den økonomiske fordel ved at få mælken oparbejdet til ensartede produkter.
Bernhard Bøggild øvede en betydelig indsats som praktisk vejleder for de mange nye andelsmejerier, fra 1889 som leder af den lokale konsulentvirksomhed.
I 1903 overtog Bøggild professoratet i Mejerilære og Landbrugsbogholderi ved Den Kgl. Veterinær- og Landbohøjskole efter professor Th. R. Segelckes død i 1902 og forblev professor indtil 1923. Bøggild modtog i 1928 Segelcke medaljen, dansk mejeribrugs fornemmeste hædersbevisning.
Bernhard Bøggild var en flittig foredragsholder og skribent i fagblade som Tidsskrift for Landøkonomi og Mælkeritidende og udgav en lang række bøger som Andelsmælkerier i 1887 og Mælkeriregnskaber i 1889. Han udarbejdede en række mejerilærebøger som Mælkeribruget i Danmark. I mange år var denne bog, der var rigt illustreret med tekniske tegninger af mejeriudstyr, den eneste mejerilærebog for mejerister samt landbrugs- og mejeribrugsstuderende på Landbohøjskolen. Bogen udkom i 1. udgave i 1881 og i 4. udgave i 1915. Bøggild brugte lærebogens mange detaljerede tegninger i sin undervisning sammen med en omfattede samling af modeller af mejeriudstyr som centrifuger og smørkærner.